**Într-o lume paralelă**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se făcea că într-o lume

Paralelă cu a noastră,

Pomii se strigau pe nume,

Câinii se creşteau în glastră,

Se dădea cu biberonul

De mâncare la furnici

Şi când mai ieşea bizonul

Da pe buze cu sclipici.

Zi era mereu, căci noaptea

Se temea de întuneric.

Nici măcar în ziua-a şaptea

Luna nu ieşea feeric.

Cât să doarmă ceva ceasuri

Coborau la storuri grele

Şi îşi picurau în nasuri

Elixir făcut din stele,

Într-o altă galaxie,

Mai departe de a lor,

Unde se-ntâmpla să fie

Mai tot timpul dormitor.

Când vroiau ca să deguste

Pe la prânz căte ceva,

Cu privirile înguste

Şi mănuşi de catifea,

Răsfoiau de zor reviste

Cu mâncăruri fel de fel,

Iar cu degetele-ntinse,

Doar le atingeau niţel.

Ajungea instant în burtă

Un transfer direct din poză,

Iar o apăsare scurtă

Însemna exact o doză.

Mai aveau şi alte trucuri

Ei, în lumea paralelă

Şi mai rezolvau din lucruri

Învârtind dintr-o umbrelă.

Însă grozăvenie mare

Nicidecum n-am mai aflat,

Fiindcă, răsucit mai tare,

M-am trezit căzut din pat...